ลูกค้าบัตรกสิกรจุกอก กดเงินสดคิดดบ.ทันที
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — “กสิกรไทย” เริ่มคิดดอกเบี้ยตั้งแต่วันแรกลูกค้ากดเงินสดผ่านบัตรเครดิต มีผล 18 ม.ค.นี้
นายอาจหาญ เพ็ชรดี ผู้อำนวยการฝ่ายบริหารผลิตภัณฑ์และการตลาดบัตรเครดิต ธนาคารกสิกรไทย เปิดเผยว่า ตั้งแต่วันที่ 18 ม.ค. 2554 ธนาคารจะคิดดอกเบี้ยกดเงินสดผ่านบัตรเครดิต 20% ต่อปี นับตั้งแต่วันแรกที่ลูกค้าใช้บัตรเครดิตกดเงินสด จากเดิมธนาคารให้ช่วงปลอดดอกเบี้ยสูงสุด 45 วันแรก หรือ 1 รอบบิล 
ทั้งนี้ ลูกค้าที่ใช้บัตรเครดิตกดเงินสดจะต้องเสียค่าธรรมเนียมการกดเงินสด 3% พร้อมภาษีมูลค่าเพิ่ม 7% ด้วย 
นายอาจหาญ กล่าวว่า การปรับกฎระเบียบครั้งนี้ เพื่อให้เหมือนตลาด เพราะปัจจุบันกสิกรไทยเป็นธนาคารเดียวที่มีช่วงปลอดดอกเบี้ยให้กับลูกค้าที่ใช้บัตรเครดิตกดเงินสด ขณะที่ธนาคารอื่นคิดดอกเบี้ยกดเงินสดตั้งแต่วันแรกมานานแล้ว
“ปัจจุบันสัดส่วนลูกค้าที่กดเงินสดจากบัตรเครดิตมีไม่มาก เพราะลูกค้าของธนาคารส่วนใหญ่เป็นกลุ่มพรีเมียม การคิดดอกเบี้ยก็เหมือนการคิดดอกเบี้ยโอดีตามปกติ ดอกเบี้ยคิดตามวัน” นายอาจหาญ กล่าว
สำหรับสัดส่วนลูกค้าที่ใช้บัตรเครดิตกดเงินสดอยู่ที่ 14% ของผู้ถือบัตรทั้งหมดของธนาคารที่มีอยู่ 1.6 ล้านบัตร โดยปี 2553 จำนวนบัตรเพิ่มขึ้น 3.5 แสนบัตร ขณะที่ปีนี้มีเป้าหมายเพิ่มจำนวนบัตรใหม่ 4.5 แสนบัตร จะทำให้สิ้นปีฐานบัตรอยู่ที่ 2 ล้านบัตร
นายอาจหาญ กล่าวว่า หลังจากธนาคารได้ออกแคมเปญหัวใจเต้นแรง ทำให้ขณะนี้ยอดการใช้จ่ายผ่านบัตรของธนาคารเพิ่มขึ้นสูงสุดเป็นอันดับ 1 ของบัตรเครดิตในกลุ่มวีซ่าโดยยอดใช้จ่ายผ่านบัตรปี 2553 เฉลี่ยต่อบัตรต่อเดือนอยู่ที่ 1.87 หมื่นบาท คิดเป็นยอดการใช้จ่ายที่เพิ่มขึ้นต่อบัตรต่อเดือน 8.8% เมื่อเทียบจากช่วงเดียวกันปีก่อนหน้า.